Feni na Chungu cha Mchuzi

﻿Feni na Chungu cha Mchuzi  

Feni alikuwa msichana  mdogo aliyekimbia kama  upepo.  Feni alipenda kucheka na  alijaribu alivyoweza  kutenda alivyoambiwa.  
Leo ilikuwa Siku ya  Michezo shuleni.  Feni alicheza mpira wa  miguu na kushindana  kwenye mbio aina tatu.  
Feni alipotoka shuleni,  alitembea na rafiki yake  Hawa kurejea nyumbani.  Hawa alimwambia Feni,  "Wewe hukimbia kwa  kasi!"  
Feni aliwasili nyumbani na  kumkuta mamake jikoni.  Feni akasema, "Habari ya  jioni, Mama."  Mamake akajibu, "Jioni ni  nzuri. Habari yako?"  
Feni akasema, "Leo ilikuwa  Siku ya Michezo shuleni,  na nilikimbia kwa kasi.  Ninahisi joto, uchovu na  nina njaa sana."  
Mama akacheka na  kusema, "Mpendwa  wangu Feni, ulizaliwa na  miguu myepesi!  Nitatayarisha mchuzi, na  chakula cha jioni kitakuwa  tayari hivi karibuni."  
Mama aliweka mafuta  katika chungu kikubwa na  kukitia mekoni. Mafuta  yalipopata moto,  aliongeza vitunguu na  saumu, akakoroga hadi  vikawa laini.  Aliongeza pilipili, nyanya,  maji kidogo na vipande  sita vya nyama ya  ng'ombe.  
Mama akasema, "Feni,  tafadhali nisaidie  kukoroga mchuzi."  Feni akajibu, "Ndiyo,  Mama."  
Feni akakoroga mchuzi  mara moja.  Akasema, "Mchuzi huu  unanukia."  
Feni akakoroga mchuzi  mara mbili.  Akasema, "Mchuzi huu  unanukia sana."  
Feni akakoroga mchuzi  mara tatu.  Akasema, "Mchuzi huu  unanukia sana, sana."  
Halafu Feni akamtazama  mamake. Mama hakuwa  akimwangalia.  Alikuwa akikata mboga za  majani kuongeza kwenye  mchuzi.  
Feni akachukua kipande  kimoja cha nyama kutoka  chunguni na kukila.  Feni akasema, "Mmm..." 
Tena, Feni akamtazama  mamake. Mama hakuwa  akiangalia upande wake.  Alikuwa akikata mbilingani  kuongeza kwenye mchuzi.  
Feni akachukua haraka  kipande cha pili cha  nyama kutoka chunguni  na kukila.  Feni akasema, "Mmm...  Mmm..."  
Kwa mara nyingine, Feni  alimtazama mamake.  Mama alikuwa  ameangalia upande  mwingine.  Alikuwa akikata dhania  kuongeza kwenye mchuzi.  
Kwa haraka, Feni  akakichukua kipande cha  tatu cha nyama kutoka  chunguni na kukila!  Feni akasema, "Mmm...  Mmm...Mmm..."  
Wakati huo, Mama aliingia  jikoni kuongeza mboga ya  majani, mbilingani na  dhania.  Feni alikuwa bado  ameushika mwiko.  
Mama akatabasamu na  kusema, "Feni, asante kwa  kunisaidia kukoroga  mchuzi."  Feni hakujua la kusema.  
Mama akaongeza mboga  ya majani, mbilingani na  dhania kwenye mchuzi.  Akauchukua mwiko na  kuanza kukoroga mchuzi.  
Mama akatazama  chunguni. Akavitafuta vile  vipande sita vya nyama  chunguni.  "Kimoja...viwili...vitatu..."  Akaviona vipande vitatu  pekee vya nyama. Mama  hakusema chochote. Feni  hakusema chochote.  
Mama alipopakua mchuzi,  Feni hakupata nyama  yoyote.  Feni akasema, "Nisamehe,  Mama. Sitarudia tena." Na  kweli, Feni hakurudia tena.  Na huo ukawa ndio  mwisho wa jambo hilo.  


Source www.africanstorybook.org